Úradný vestník 166 E , 07/07/2005 S. 0065 - 0068



P6_TA(2004)0024 Systém všeobecných preferencií Uznesenie Európskeho parlamentu o oznámení Komisie Rade, Európskemu parlamentu a Európskemu hospodárskemu a sociálnemu výboru s názvom "Rozvojové krajiny, medzinárodný obchod a trvalo udržateľný rozvoj: úloha všeobecného systému preferencií (GSP) Spoločenstva na obdobie desiatich rokov od roku 2006 do roku 2015" (KOM(2004)0461) Európsky parlament, - so zreteľom na oznámenie Komisie (KOM(2004)0461), - so zreteľom na nariadenie Rady (ES) č. 2501/2001 z 10. decembra 2001 uplatňujúce systém všeobecných colných preferencií na obdobie od 1. januára 2002 do 31. decembra 2004 [1], - so zreteľom na nariadenie Rady (ES) č. 2211/2003 z 15. decembra 2003, ktorým sa mení a dopĺňa nariadenie (ES) č. 2501/2001 a ktorým sa obdobie predlžuje do 31. decembra 2005 [2], - so zreteľom na svoju pozíciu z 29. novembra 2001 o systéme všeobecných colných preferencií na obdobie od 1. januára 2002 do 31. decembra 2004 [3], - so zreteľom na svoju pozíciu zo 4. decembra 2003 k návrhu nariadenia Rady, ktorým predlžuje do 31. decembra 2005 uplatniteľnosť nariadenia č. 2501/2001 o systéme všeobecných colných preferencií na obdobie od 1. januára 2002 do 31. decembra 2004 [4], - so zreteľom na oznámenie Komisie "Smerom k posilneniu kultúry konzultácie a dialógu — Všeobecné princípy a minimálne štandardy Komisie pre konzultáciu zainteresovaných strán (KOM(2002)0704)", — so zreteľom na Vyhlásenie z Dohy, prijatú štvrtou ministerskou konferenciou WTO, 14. novembra 2001, - so zreteľom na výsledky Svetového samitu o trvalo udržateľnom rozvoji, ktorý sa konal v Johannesburgu (Juhoafrická republika)od 26. augusta do 4. septembra 2002, - so zreteľom na Konsenzus z Monterrey, prijatý na Medzinárodnej konferencii o financovaní rozvoja, ktorá sa konala v Monterrey (Mexiko) od 18. do 22. marca 2002, - so zreteľom na článok 108 ods. 5 rokovacieho poriadku, A. keďže systém všeobecných referencií (SVP) je už od svojho vytvorenia v roku 1971 významným nástrojom rozvojovej politiky ako aj obchodnej politiky EÚ; B. keďže oznámenie Komisie stanovuje nové usmernenia na obdobie desiatich rokov pre systém všeobecných preferencií, na základe ktorých bude vytvorená séria vykonávacích nariadení na obdobie troch rokov; C. keďže akákoľvek zmena v súčasnom systéme SVP priamo ovplyvní, pozitívne aj negatívne, široké spektrum zúčastnených; D. keďže sa EÚ zaviazala vykonať ex ante zmysluplné vyhodnotenie dosahu z hľadiska trvalej udržateľnosti budúcich hlavných politických iniciatív, avšak ešte tak musí urobiť v prípade navrhovaného reformovaného systému SVP; E. keďže miera využívania SVP, ktorá je definovaná ako percentuálny objem dovozu, skutočne zvýhodneného colnými preferenciami, v rámci celkového objemu obchodu v SVP, sa v posledných rokoch zvýšila na nie viac ako 52,5 % v roku 2002, čo je treba zlepšiť najmä v krajinách AKT; F. keďže odvolací orgán WTO pre Indiu vo svojom rozhodnutí zo 7. apríla 2004 o schéme systému všeobecných preferencií (SVP) ES uvádza, že rozvinuté krajiny môžu uvaliť rôzne colné tarify na produkty pochádzajúce z rôznych krajín podporovaných SVP, ak takéto diferencované zaobchádzanie spĺňa podmienky splnomocňovanej doložky, čím sa zabezpečí, že nebude dochádzať k diskriminácii krajín s rovnakou úrovňou rozvoja, ako aj finančných a trhových potrieb, pre ktoré sú tieto prostriedky určené; G. keďže SVP je najširším systémom preferencií ponúknutý rozvinutými krajinamy a táto vedúca pozícia sa v priebehu nadchádzajúcich rokov posilní v súvislosti s prstúpením desiatich nových členských štátov: 1. víta ciele uvedené v oznámení a podporuje odhodlanie Komisie zlepšiť súčasný systém všeobecných preferencií zjednodušením, upevnením a objasnením pravidiel, sústredením preferencií na tie rozvojové krajiny, ktoré to najviac potrebujú, a posilnením prvkov trvalo udržateľného rozvoja; 2. poznamenáva, že na dosiahnutie vyhlásených cieľov Komisia navrhuje ďalekosiahle reformy súčasného systému SVP, ako napríklad zredukovanie počtu pravidiel z piatich na tri, nový systém odstupňovania založený len na kritériu trhového podielu a zjednodušenie pravidiel pôvodu; 3. vyjadruje poľutovanie nad tým, že toto dôležité oznámenie, ktoré stanovuje nové usmernenia pre SVP na obdobie desiatich rokov, neobsahuje odkazy na žiadne predchádzajúce dôkladné hodnotenie fungovania a vplyvu súčasného SVP, a žiada Komisiu, aby poskytla osobám, ktoré prijímajú rozhodnutia spoľahlivé informácie o potrebe reformy a možnostiach jej zlepšenia; 4. vyjadruje poľutovanie nad tým, že oznámenie Komisie nebolo výsledkom náležitej konzultácie so zúčastnenými stranami a nebolo predložené v dostatočnom časovom predstihu, aby mohli prebehnúť zmysluplné konzultácie vzhľadom na očakávané uverejnenie návrhu týkajúceho sa ďalšieho nariadenia; 5. pripomína, že clá sústavne klesali a dosiahli historické minimum a na základe rokovaní WTO o Rozvojovej agende z Dohy by malo dôjsť k ďalšiemu zníženiu ciel a poukazuje na skutočnosť, že nový systém SVP musí brať do úvahy dopady týchto znížení, najmä na najmenej rozvinuté krajiny; 6. zdôrazňuje, že v záujme zlepšenia dopadu na špecifické potreby rozvojových krajín by ďalšie nariadenie o SVP malo: a) poskytnúť preferencie v súlade s porovnateľnými výhodami a exportnými záujmami rozvojových krajín, najmä s ohľadom na najzraniteľnejšie vrstvy spoločnosti; b) rozšíriť prednostný prístup k širokej skupine nových výrobkov a presunúť podstatné množstvo výrobkov v súčasnosti klasifikovaných ako "citlivé" do kategórie "nie citlivé" výrobky; c) zohľadniť význam potravinovej sebestačnosti a právo príslušných krajín na ochranu ich poľnohospodárstva pri uplatňovaní systému SVP; d) zabezpečiť, aby nový systém odstupňovania nemal negatívny vplyv na príslušné rozvojové krajiny; 7. vyzýva Komisiu, aby preskúmala možnosť zvýšenia preferenčného rozpätia pre citlivé výrobky; 8. víta celkový zámer zjednodušiť systém odstupňovania, ale so znepokojením upozorňuje, že nový systém odstupňovania, ktorý naznačila Komisia, je založený len na kritériu trhového podielu, pričom nezohľadňuje ukazovatele rozvoja a chudoby a myslí si, že takýto systém by mohol diskriminovať veľkých, ale chudobných vývozcov; 9. súhlasí s podporou trvalo udržateľného rozvoja ako kľúčovej zložky SVP, trvá na tom, aby základný význam jednotného systému dodatočných koncesií (SVP plus) bol jednoduchým a predvídateľným opatrením, ktoré je zlučiteľné so splnomocňovanou doložkou WTO a tak vytvorí podmienky pre objektívne kritériá na výber a hodnotenie zvýhodnených krajín; 10. trvá na tom, že je veľmi dôležité, aby krajiny, ktoré chcú využívať "SVP Plus", museli schváliť a vykonať príslušné medzinárodné dohovory a aby nasledujúce nariadenie bližšie určilo spoľahlivé postupy, ktorými sa toto bude hodnotiť a do ktorých bude zapojený Európsky parlament a iné zúčastnené strany, napr. sociálni partneri, a pomocou ktorých sa môže začať vyšetrovanie v prípade získania dôkazu o neprimeranom uplatňovaní; zdôrazňuje skutočnosť, že úroveň uplatňovania ľudských práv v rámci príslušných krajín sa musí stať rozhodovacím kritériom; 11. navrhuje, aby nariadenie zabezpečilo možnosť odobratia preferencií "SVP Plus" v špecifických odvetviach v prípadoch závažného a trvalého porušenia kritérií na poskytovanie preferencií; 12. trvá na tom, aby sa Únia zaviazala poskytovať rozvojovú pomoc na vytváranie kapacít v záujme pomoci rozvojovým krajinám pri plnení kritérií "SVP Plus", v opačnom prípade sa stanú stanovené normy netarifnými obmedzeniami a veľké množstvo štátov nebude môcť využívať výhody tohto systému; 13. víta dôraz, ktorý sa v oznámení kladie na zjednodušenie, avšak upozorňuje na zložitosť uskutočňovania navrhovaného ustanovenia ("doložka o vylúčení dohôd o zónach voľného obchodu — FTA"); 14. poznamenáva, že pravidlá pôvodu a súvisiace administratívne postupy sa ukázali byť jedným z hlavných dôvodov menšieho využívania obchodných preferencií SVP, a to najmä zo strany najmenej rozvinutých krajín; 15. víta odhodlanie Komisie pristúpiť k reforme systému pravidiel pôvodu, jeho podoby, podstaty a postupov; 16. vyzýva Komisiu, aby najmä vzhľadom na najmenej rozvinuté krajiny preskúmala výhody rozšírenia čiastočnej regionálnej kumulácie pôvodu na medziregionálnu kumuláciu a úplnú alebo globálnu kumuláciu; 17. vyzýva Komisiu, aby pokračovala v zosúlaďovaní rôznych systémov pravidiel týkajúcich sa pôvodu, ktoré sa uplatňujú prostredníctvom existujúcich obchodných dohôd (napr. SVP/EBA, FTA, EPA); 18. požaduje, aby, ako sa uvádza vo Vyhlásení WTO z Dohy, v Konsenze z Monterrey a v záveroch Svetového samitu o udržateľnom rozvoji v Johannesburgu, bola rozvojovým krajinám poskytnutá primeraná technická podpora, najmä v súvislosti s vlastnou správou "SVP plus", zameraná na vytvorenie inštitucionálnych a a administratívnych kapacít, ktoré sú potrebné na získanie výhod z medzinárodného obchodu a preferenčných opatrení; 19. víta návrh na dôkladné vyhodnotenie systému SVP každé tri roky, berúc do úvahy viacstranné rokovania a zdôrazňuje požiadavku, že takéto vyhodnotenie musí obsahovať aj vyhodnotenie vplyvu na zúčastnené strany, najmä na najmenej rozvinuté krajiny a obyvateľstvo rozvojových krajín; 20. dospel k záveru, že i napriek plnej podpore cieľom stanoveným Komisiou, Európsky parlament požaduje ďalšie objasnenie konkrétnych podrobností a mechanizmov uskutočňovania rôznych opatrení, aby mohol vypracovať precíznejšie a konečné hodnotenie; 21. vyzýva Radu a Komisiu, aby začali konzultácie o prvom vykonávacom nariadení nového systému SVP v dostatočnom časovom predstihu, ktorý umožní náležitú účasť a konzultáciu s Európskym parlamentom, partnerskými krajinami a ďalšími zúčastnenými stranami; 22. poveruje svojho predsedu, aby toto uznesenie postúpil Rade a Komisii. [1] Ú. v. ES L 346, 31.12.2001, s. 1. [2] Ú. v. EÚ L 332, 19.12.2003, s. 1. [3] Ú. v. ES C 153 E, 27.6.2002, s. 234. [4] Ú. v. EÚ C 89 E, 14.4.2004, s. 101. --------------------------------------------------